**LECTIO DIVINA**

**It-Tnejn u Tletin Ħadd**

**Matul is-Sena (Sena Ċ)**

**Lq 19,11-10**

Wara d-daħla ta’ Ġesu’ fit-tempju ta’ Ġerusalemm (ara Lq 19,45), il-qalba tar-rabta ta’ bejn Alla u l-poplu tiegħu, id-diversi gruppi reliġjużi t’Iżrael, *“il-qassisin il-kbar u l-kitieba u l-kbarat tal-poplu kienu jfittxu li jeqirduh”* (Lq 19,47). Għalhekk bdew jagħmlulu diversi mistoqsijiet biex jaqbduh f’xi żball.

**“Resqu fuqu xi wħud mis-sadduċej, dawk li jiċħdu l-qawmien mill-imwiet, u staqsewh: ‘Mgħallem, Mose’ ħallielna miktub: ‘Jekk wieħed imutlu ħuh miżżewweġ u dan ikun bla tfal, dak ikollu jiżżewweġ l-armla biex inissel ulied lil ħuh.’ Issa jkun hemm sebat aħwa.... is-sebgħa li kienu , ħadu l-armla, u mietu bla ma ħallew tfal”** (v.27-32)

***‘Resqu fuqu xi wħud mis-sadduċej’***: Kienu nies potenti fir-reliġjon u kienu jagħmlu parti mis-saċerdożju tat-tempju. Kienu jaċċettaw l-awtorita’ tal-liġi miktuba u jiċħdu dak kollu li huwa ġej mit-tradizzjoni orali. Dan kien iwassalhom jiċħdu l-immortalita’ tar-ruħ u l-qawmien mill-imwiet.

***‘Mgħallem, Mose’ ħallielna miktub’***: Bnew il-mistoqsija tagħhom fuq il-Liġi msejħa ‘tal-levirat’ li tgħid: *“Jekk aħwa jgħixu flimkien, u umut wieħed minnhom, u ma jkollux tfal, il-mara tal-mejjet m’għandhiex tiżżewweġ barra l-familja lil xi ħadd barrani”* (Dt 25,5). Il-poplu ta’ Iżrael kien jemmen li fil-futur Alla ser jagħnihom bil-barkiet li kien wiegħed lil Abraham.

 **“‘Fl-aħħar mietet il-mara wkoll. Issa din, fil-qawmien tal-imwiet, mart min minnhom tkun? Għax is-sebgħa jkunu żżewġuha.’”** (v.33)

***‘fil-qawmien tal-imwiet, mart min minnhom tkun?’***: Għall-fariżej il-qawmien mill-imwiet kien biss it-tkomplija tal-ħajja attwali mingħajr it-tbatija, il-mewt u l-inġustizzja, it-tkomplija ta’ dawk ix-xewqat li ma jistgħux ikunu sodisfatti fuq din l-art.

**“Weġibhom Ġesu’: ‘Il-bnedmin f’din id-dinja jiżżewġu u jżewġu; imma dawk li jkun jistħoqqilhom jgħaddu għad-dinja l-oħra u jqumu mill-imwiet, dawn la jżewġu u lanqas jiżżewġu. Għax anqas jistgħu jmutu iżjed”** (v. 34-36)

***‘Il-bnedmin f’din id-dinja jiżżewġu u jżewġu’***: Iż-żwieġ ta’ din id-dinja misjub f’Ġen 1,28: *“Nisslu u oktru, u mlew l-art”* huwa biss marbut ma’ din id-dinja.

***‘imma dawk li jkun jistħoqqilhom jgħaddu għad-dinja l-oħra u jqumu mill-imwiet’***: Hija affermazzjoni li l-qawmien huwa don t’Alla u jagħmel parti mill-misteru t’Alla. Il-bniedem ma jista’ qatt jiċħad din il-verita’ li tmur ’l hinn minnu: *“Bħalma aħna mlibbsa x-xbieha tal-bniedem tal-art, hekk ukoll għad nilbsu x-xhiebha tal-bniedem tas-sema”* (1 Kor 15, 49; ara wkoll 15,35-44).

***‘dawn la jżewġu u lanqas jiżżewġu’***: Fi Kristu kull ħaġa maħluqa trid titpoġġa fuq livell iżjed għoli (ara Ef 5, 31-32). Fil-każ taż-żwieġ, l-imħabba ser titgħolla għal imħabba ikbar. Il-qawmien ma jikkanċellax l-umanita’, l-affetti: *“Araw idejja u riġlejja. Jiena hu! Missuni, u ifhuha li l-ispirtu ma għandux laħam u għadam bħalma qegħdin taraw li għandi jien”* (Lq 24,36). Dak li huwa uman, fi Kristu jiġi trasformat.

**“għax ikunu bħall-anġli, u huma wlied Alla ladarba qamu mill-imwiet”** (v.36b)

***“għax ikunu bħall-anġli’***: *“Għax is-sadduċej jgħidu li la hemm qawmien minn bejn l-imwiet, la anġli u lanqas spirti”* (Atti 23,8).

**“U li l-mejtin iqumu, Mose’ wkoll urieh, fir-rakkont tax-xitla tal-għollieq, għax lill-Mulej isejjaħlu Alla ta’ Abraham, Alla ta’ Iżakk, u Alla ta’ Ġakobb. Issa hu m’huwiex Alla tal-mejtin, iżda tal-ħajjin, għax għalih kulħadd jgħix”** (v.37-39)

***‘U li l-mejtin iqumu, Mose’ wkoll urieh, fir-rakkont tax-xitla tal-għollieq’***: Ġesu’ qed jikkwotalhom mill-ktieb tal-Pentatewku, li huma kienu jemmnu fih bħala assolut (ara Eż 3,1-6).

***‘hu m’huwiex Alla tal-mejtin, iżda tal-ħajjin, għax għalih kulħadd jgħix’***: Jekk Alla lill-bniedem “*nefaħlu fi mniffsejh nifs il-ħajja, u l-bniedem sar ħlejqa ħajja”* (Ġen 2,7), ir-rabta tiegħu m’Alla ssir ma tistax tinqered bil-mew: *“Kristu għalhekk miet u rxoxta, biex ikun Sid kemm tal-mejtin u kemm tal-ħajjin”* (Rum 14,9).

**Għar-Riflessjoni**

* Għas-sadduċej l-unika eternita’ kienet tikkonsisti fil-ġenerazzjoni tal-ulied (fl-istorja li ġabu lil Ġesu’). Jista’ faċilment jiġri li l-eternita’ wieħed jista’ jirrendiha għal dak li għandu, għall-proġetti li jwettaq, għal dak li jħalli warajh. Dawn jistgħu jsiru l-estensjoni tiegħu.
* Il-viżjoni tal-fidi tas-sadduċej kienet viżjoni totalment marbuta ma’ din id-dinja biss. Jiena u nħares lejn il-ħafna rabtiet li għandi nista’ nsib ruħi vittma ta’ din il-viżjoni. B’konsegwenza t’hekk jibda jonqos ħafna s-sens tas-soprannaturali.
* Jekk Alla huwa Alla tal-ħajjin, Alla huwa *tiegħi* u jiena *tiegħu*. Inħalli lili nnifsi nassimila din il-verita’ hekk profonda.
* Il-verita’ tal-eternita’ tagħti sens lill-ħajja preżenti tiegħi. Kull att nisrani huwa marbut mal-eternita’.